Այդ իմաստով հարեւան Իրանում, որտեղ արդեն համարյա քառասուն տարի տիրում է կղերական վարչակարգը, տեղի ունեցող գործընթացները պետք է ճանաչողական մեծ հետաքրքրություն ունենան Հայաստանի հասարակության համար: Նկատելի է, որ տվյալ վարչակարգը գտնվում է խորացող ճգնաժամի փուլում, եւ հենց այդ հանգամանքն է կարեւորը մեր տարածաշրջանի երկրներում կատարվող գործընթացների շատ գաղտնիքներ ըմբռնելու համար: Ինչպես թվում է, հարաճուն քաղաքական ապակառուցողական երեւույթները շատ հասարակություններում խորացող ինքնության ճգնաժամի հետեւանք են: Դա ավելի խորքային երեւույթ է, քան պարզապես քաղաքական անկայունությունը: Աշխարհում միջազգային իրադրության արմատական փոփոխությունն արդեն բավական է շատ հասարակությունների քայքայումն ու վերամարմնավորումը խթանելու համար՝ տերությունների աշխարհաքաղաքական շահերը կարող են արտահայտվել միայն այդ գործընթացը սեփական նպատակներին ծառայեցնելու ձգտումներում: Տարածաշրջանի հասարակությունը սասանելու ձգտումները նույնիսկ չեն թաքցվում՝ այդ գործելակերպը մենք տեսնում ենք ակներեւաբար, սակայն դա չէ սույն հոդվածի քննարկման առարկան: Առաջին հերթին մեզ հետաքրքրում է հետեւյալ հարցը. ինչո՞վ է ապահովվում հասարակությունների կայունությունը, եւ ինչո՞ւ շատ հասարակություններ այդքան անզոր են արտաքին ազդեցությունների դեմհանդիման: